Die NG gemeente Tamboerskloof het lank as die sogenaamde De Nieuwe Kerk, Kaapstad, bekend gestaan en het ontstaan uit die bou van 'n tweede of "nieuwe" kerk vir die Groote Kerk-gemeente. Vanweë die gebrek aan ruimte in die Groote Kerk, het dr. Abraham Faure die oplossing gesien in die bou van 'n tweede of nuwe kerk. Die hoeksteenlegging is deur die goewerneur, sir Galbraith Lowry Cole, op 18 April 1832 in die teenwoordigheid van 12 000 mense waargeneem. Dit word gereken as een van die indrukwekkendste in geskiedenis van die Nederduitse Gereformeerde Kerk. Die gebou is eers in 1847 teen 'n koste van £8 419 voltooi, maar 110 jaar later vervang deur die huidige gebou, waarvan ds. J.P. van der Merwe die hoeksteen op 22 Februarie 1957 gelê het. Die kerk is geleë in wat destyds reeds 'n puik deel van die stadskom was en het 'n besondere opbloei in die jare tussen 1860 en 1865 beleef. Tydens ds. A.D. Lückhoff sr. se bediening van 1875 tot 1887 het dit vir alle praktiese doeleindes 'n afsonderlike gemeente geword met 'n bepaalde grens, 'n kommissie van bestuur en met ds.